15 տարի առաջ Դավթաշենի թիվ 189 դպրոցը անվանակոչվեց Սամվել Գեւորգյանի անունով։ Հետո ազատագրական ջոկատի հրամանատարի եւ նրա զոհված ընկերների պատվին Արցախում մի սրբատեղի էլ ավելացավ։ Վերջերս Սամվել Գեւորգյանի անունը կրող դպրոցի բակում տեղադրվեց նրա կիսանդրին։ Կիսանդրու մոտ պատվո պահակ էին կանգնել դպրոցականները։ Միջոցառմանը ներկա էին պաշտպանության նախարար Սեյրան Օհանյանը, փոխնախարար Վլադիմիր Գասպարյանը, ԵԿՄ նախագահ Մանվել Գրիգորյանը, բարձրաստիճան զինվորականներ, պաշտոնյաներ, ազատամարտիկներ եւ պարզապես Սամվել Գեւորգյանին հարգող բազմաթիվ դավթաշենցիներ։ Հավաքվածները դիտեցին Սամվել Գեւորգյանի մասին պատմող վավերագրական ֆիլմը։ Սամվել Գեւորգյանի որդու՝ Դավթաշենի վարչական շրջանի ղեկավար Արթուր Գեւորգյանի նախաձեռնությամբ կազմակերպվեց հեծանվավազքի մրցույթ, որը դարձել է ավանդական։ Այսուհետ Սամվել Գեւորգյանի անունը կրող դպրոցի լավագույն շրջանավարտները բուհում սովորելիս կստանան Սամվել Գեւորգյանի անվան կրթաթոշակ։ Կիսանդրու տեղադրումը եւ միջոցառումը նախաձեռնել էին Սամվել Գեւորգյանի որդիները՝ Արթուր եւ Արտյոմ Գեւորգյանները։